ET Euroopa Liidu Teataja C 202/4

Spetsifikaadi koonddokumendi avaldamine vastavalt komisjoni määruse (EÜ) nr 1898/2006, millega kehtestatakse nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) üksikasjalikud rakenduseeskirjad, artikli 18 lõikele 2

2010/C 202/04

KOKKUVÕTE

NÕUKOGU MÄÄRUS (EÜ) nr 510/2006 (1)

„ČESKOBUDĚJOVICKÉ PIVO”

EÜ nr: CZ/PGI/0005/0446-29.04.2004

KPN ( ) KGT ( X )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Úřad průmyslového vlastnictví Aadress: Antonína Čermáka 2a 168 00 Praha 6 ČESKÁ REPUBLIKA Tel +420 220383111 Faks +420 224324718 E-post: posta@upv.cz

2. Taotlejate rühm:

Nimi: Budějovický Budvar, národní podnik, Budweiser Budvar, National Corporation, Budweiser Budvar, Entreprise Nationale Aadress: Karolíny Světlé 4 370 21 České Budějovice ČESKÁ REPUBLIKA Tel +420 387705111 Faks — E-post: budvar@budvar.cz Koosseis: tootjad/töötlejad ( X ) muud ( )

3. Toote liik:

Klass 2.1. Õlu

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimi:

„Českobudějovické pivo”

4.2. Kirjeldus:

Hele õlu, millele annavad iseloomuliku lõhna heledad linnased ja Žateci aromaatsed humalad; maitse on väheintensiivne ja kerge või mõõduka mõrudusega, linnasemaitse tuleneb humaldatud virde tegeliku ja võimaliku käärimisastme erinevusest ning kirbe maitse tuleneb kääritamisel tekkinud looduslikust süsihappegaasist.

Klaasi valatud õlu on tavaliselt helekuldset värvi ja pehme kreemja vahumütsiga. Žateci aromaatsest humalast tuleneb „Českobudějovické pivo” (České Budějovice õlu) kõrge polüfenoolisisaldus ning tänu sellele on kõik selle õlle liigid meeldivad ja populaarsed.

Õlle võib jagada viide ühise päritoluga liiki.

Hele laagriõlu

Alkoholisisaldus (maht %): 4,6–5,3

Algvirde tihedus (%): 11,4–12,3

Mõrudus (IBU ühikut): 20–24

Värvus (EBC ühikut): 9–13

Lõhn: keskmise kuni tugeva intensiivsusega, tugev Žateci aromaatse humala lõhn.

Maitse: mõõduka kuni keskmise intensiivsusega mõrudus, mahe kuni kergelt järsk, keskmise kuni täidlase ja tuntavalt terava maitsega ning kergelt magusa järelmaitsega.

Hele laagriõlu (Kräusened lager)

Alkoholisisaldus (maht %): 4,6–5,3

Algvirde tihedus (%): 11,4–12,3

Mõrudus (IBU ühikut): 20–24

Värvus (EBC ühikut): 9–13

Lõhn: keskmise kuni tugeva intensiivsusega, tugev Žateci aromaatse humala lõhn.

Maitse: mõõduka kuni keskmise intensiivsusega mõrudus, mahe kuni kergelt järsk, täidlase kuni väga täidlase ja tuntavalt terava maitsega ning kergelt magusa järelmaitsega.

Hele vaadiõlu

Alkoholisisaldus (maht %): 3,5–4,5

Algvirde tihedus (%): 9,5–10,1

Mõrudus (IBU ühikut): 18–21

Värvus (EBC ühikut): 8–12

Lõhn: keskmise kuni tugeva intensiivsusega, tugev Žateci aromaatse humala lõhn.

Maitse: mõõduka kuni keskmise intensiivsusega mõrudus, kergelt järsk, keskmiselt täidlase ja tuntavalt terava maitsega ning kergelt magusa järelmaitsega.

Eriõlu

Alkoholisisaldus (maht %): 7,4–8,2

Algvirde tihedus (%): 16,0–17,0

Mõrudus (IBU ühikut): 24–28

Värvus (EBC ühikut): 11–17

Lõhn: keskmise kuni tugeva intensiivsusega, tugev Žateci aromaatse humala lõhn.

Maitse: keskmise kuni tugeva intensiivsusega mõrudus, mahe kuni mõõdukalt järsk, täidlase kuni väga täidlase ja tuntavalt terava maitsega ning kergelt magusa järelmaitsega.

Alkoholivaba õlu

Alkoholisisaldus (maht %): 0,2–0,5

Algvirde tihedus (%): 3–4

Mõrudus (IBU ühikut): 22–26

Värvus (EBC ühikut): 5–7

Lõhn: keskmise intensiivsusega, tugev Žateci aromaatse humala ja kerge humaldatud virde lõhn.

Maitse: keskmise intensiivsusega mõrudus, mõõdukalt järsk, õrn maitse, tuntav teravus, kerge humaldatud virde maitsega.

„Českobudějovické pivo” peamised toorained on vesi, linnased, humal ja põhjakäärituspärm. Kõik peamised toorained on pärit määratletud geograafilisest piirkonnast ja neil on kindlad omadused.

5. Geograafiline piirkond:

Toodet valmistatakse, töödeldakse ja valmistatakse ette määratletud geograafilises piirkonnas, kus on võimalik vett saada České Budějovice vesikonna maa-alusest järvest.

Žateci humalaid kasvatatakse Žatecit ümbritseval alal, mis hõlmab Chomutovi, Kladno, Louny, Plzeň – severi, Rakovníku ja Rokycany piirkonna valdade katastripiirkondi.

Õlleodra kasvatuspiirkond asub Määrimaal.

5.1. Päritolutõend:

Õlut on České Budějovice linnas toodetud alates selle asutamisest 1265. aastal ja sealset õlut on alati tuntud päritolukoha nime järgi.

Nimi „Českobudějovické pivo” saavutas sellise tuntuse, et see registreeriti 1967. aastal riikliku registrikande alusel WIPO (Maailma Intellektuaalse Omandi Organisatsioon) päritolunimetuste registris registrinumbriga 49 kujul „Českobudějovické pivo/Budweiser Bier/Biére de Budweis/Budweis Beer”. Samas kaitsti seda nime ka Portugaliga sõlmitud kahepoolse kokkuleppega.

Selleks et toote päritolu oleks võimalik jälgida, hoiab kontrolliasutus geograafilist tähist kasutavate tootjate andmed oma kontrollitud ettevõtete registreerimissüsteemis, mis sisaldab teavet tootja, tootmise alguse, kontrollitulemuste, võetud meetmete jm kohta. Kontrolliasutus kontrollib, kas geograafilist tähist kasutavad tootjad täidavad spetsifikaadi tingimusi.

5.2. Tootmismeetod:

Kõik „Českobudějovické pivo” tootmise, toormaterjali töötlemise ja ettevalmistamise etapid toimuvad ainult määratletud geograafilises piirkonnas.

Humaldatud virret toodetakse „Českobudějovické pivo” jaoks ainult kahekeedu meetodil, virre filtreeritakse ja seda keedetakse atmosfäärirõhu all.

Kääritamiseks kasutatakse põhja sadestuva pärmi tüve, mis eraldati õlletehases ning mida nüüd seal toodetakse ja säilitatakse. Õlut kääritatakse vertikaalsetes silinderkoonilistes tankides, kontrollitud temperatuurivahemikus 6–11 kraadi, kuid laagerdamine toimub kääritamisest eraldi (kaheastmeline tehnoloogia) ja eranditult horisontaalsetes tankides. Laagerdumisperioodi pikkus on kooskõlas pikaajalise külma järelkääritamise põhimõttega, mille puhul temperatuur ei ületa 3 °C. Pärast järelkääritamist õlu filtreeritakse ja villitakse tarbija- või veopakendisse.

Selle õlle tootmiseks kasutatavad tootmisvõtted ja -vahendid tuginevad mitme põlvkonna pruulimeistrite erialasele kogemusele ja praktilistele oskustele, mida on edasi arendatud vastavalt tänapäevastele pruulimisalastele teadmistele. Algselt tootsid õlut vaid üksikisikud, kuid hiljem asutati tehased, mille tulemusel koondus České Budějovices õlle tootmine ja loodi České Budějovice õlletehas. See õlletootmistraditsioon elab tänaseni.

5.3. Seos piirkonnaga:

Tänu aastate vältel omandatud populaarsusele ja ühtlasele kvaliteedile on „Českobudějovické pivol” oma koht välisturgudel rohkem kui 50 riigis. Tänu oma tuntusele on ta üks maailma juhtivaid õllekaubamärke.

„Českobudějovické pivo” organoleptilised omadused tulenevad eelkõige kohalikust allikast pärineva vee mineraalsest koostisest ning seda täiendavad üheskoos peamiste toorainete omadused, isekasvatatud õllepärmi tüvi, tootmismahutite kuju ja peamiste tootmistoimingute ajastus.

„Českobudějovické pivo” tootmine on České Budějovice linna lahutamatu osa. Enamikus Tšehhi ja välismaistes entsüklopeediates seostatakse České Budějovice linna „Českobudějovické pivo” tootmisega.

Tarbijate jaoks on traditsioon üks peamisi märke kvaliteedist ja tähendab teatavat lisaväärtust või kvaliteeditagatist. Českě Budějovices pruulitud õlle puhul võib olla kindel, et tal on selles piirkonnas toodetud õlle eriomadused.

Tarbijad on České Budějovicet alati seostanud sellise kvaliteetse õlle pruulimisega, mis erineb oma organoleptiliste omaduste poolest mujal toodetavast õllest.

5.4. Kontrolliasutus:

Nimi: Státní zemědělská a potravinářská inspekce, inspektorát v Táboře Aadress: Purkyňova 2533 390 02 Tábor ČESKÁ REPUBLIKA Tel +420 381257111 Faks — E-post: —

5.5. Märgistus:

„Českobudějovické pivo” märgistamisel tuleb järgida geograafiliste tähiste puhul üldiselt kohaldatavaid eeskirju, konkreetseid eeskirju, mida kohaldatakse ühenduse sümboliga kaitstud geograafiliste tähiste puhul, ning ELi muid märgistusnõudeid. Märgistamisel tuleb järgida ka ühinemislepingu sätteid.

(1) ELT L 93, 31.3.2006, lk 12.